b'\n_START_ARTICLE_\nSky Blue Sky\n_START_SECTION_\nProdukcija\n_START_PARAGRAPH_\nU travnju 2006. Wilco je jo\xc5\xa1 uvijek bio na turneji na kojoj su promovirali svoj posljednji album, A Ghost Is Born, koji je objavljen 2004. Sastav je tijekom tog dijela turneje izveo nekoliko novih pjesama, izme\xc4\x91u ostalih i "Walken", "Either Way" i "On and On and On". Sljede\xc4\x87eg mjeseca bubnjar Glenn Kotche spomenuo je u razgovoru za Pitchfork Media da \xc4\x87e te nove pjesme biti snimljene kao demo za novi album. Tijekom samostalnog koncerta 17. sije\xc4\x8dnja 2007., Jeff Tweedy je najavio da \xc4\x87e sastav 15. svibnja 2007. objaviti \xc5\xa1esti studijski album u izdanju Nonesuch Recordsa. Album je nazvan Sky Blue Sky, referenca na Tweedyjevu uspomenu iz djetinjstva, na paradu na Memorial Day u Bellevilleu. Vratio se ku\xc4\x87i s obitelji iz St. Louisa, ali nije mogao do\xc4\x87i do obiteljskog doma jer je parada blokirala glavnu ulicu. To je navelo Tweedyja da razmisli o svojoj budu\xc4\x87nosti u gradu: znao je da \xc4\x87e morati oti\xc4\x87i kad odraste jer je grad bio premalen._NEWLINE_Album je snimio TJ Doherty u The Loftu, studiju sastava u Irving Parku u Chicagu, gdje je Tweedy snimio Born Again in the USA s Loose Furom i ve\xc4\x87i dio Wilcova Yankee Hotel Foxtrota. U intervjuu za Billboard sastav je otkrio da \xc4\x87e album biti manje eksperimentalan u odnosu na prethodna dva i vi\xc5\xa1e pod utjecajem Beatlesa, Beach Boysa i Rolling Stonesa. Usto, za razliku od prethodnih albuma, Jim O\'Rourke bio je vrlo malo povezan s produkcijom albuma, koji je nastao uz vrlo malo monta\xc5\xbee zvuka.\n_START_SECTION_\nKompozicija\n_START_PARAGRAPH_\nSastav je na ovom albumu poku\xc5\xa1ao biti izravniji nego na prethodna dva, \xc5\xa1to je rezultiralo mek\xc5\xa1im zvukom. Tweedy je stihovnu izravnost pripisao slu\xc5\xa1anju The Byrdsa i Fairport Conventiona tijekom snimanja albuma._NEWLINE_Mnoge od pjesama s albuma snimljene su u jednom danu, a sastav je konsenzusom odlu\xc4\x8divao kako bi svaka pjesma trebala zvu\xc4\x8dati. Snimljeno je 18 pjesama, a njih 12 je odabrano za uvr\xc5\xa1tavanje na album. Probna snimka "Let\'s Not Get Carried Away" nije uklju\xc4\x8dena me\xc4\x91u pjesme koje su ponu\xc4\x91ene za preuzimanje na iTunesu, a verzija "The Thanks I Get" s cijelim sastavom objavljena je na MySpace stranici Wilca. Neki albumi koji su otpremljeni u nezavisne glazbene trgovine uklju\xc4\x8divale su EP s pjesmom "One True Vine" i koncertnom verzijom "Theologians" snimljenom u The Vic Theateru u Chicagu. Objavljeno je i deluxe izdanje Sky Blue Sky, u kojem se jo\xc5\xa1 nalazio DVD s osam koncertnih izvedbi iz Wilco Lofta._NEWLINE_Za razliku od prethodnih albuma Wilca, Sky Blue Sky je karakteristi\xc4\x8dan po Tweedyjevoj suradnji s ostalim \xc4\x8dlanovima na pisanju pjesama. Zbog toga su se na albumu pojavile razne teme (Tweedy je na A Ghost Is Born bio jedini autor pjesama, koristio se Pro Toolsom i nakon toga prezentirao pjesme sastavu). Naslovna pjesma odnosi se na Tweedyjeve brige iz djetinjstva u malom mjestu, dok je "On and On and On" oda iskustvima Tweedyjeva oca nakon smrti Tweedyjeve majke. Me\xc4\x91utim, nije svaka pjesma imala tako ozbiljnu temu \xe2\x80\x94 "Hate It Here" na prili\xc4\x8dno humoran na\xc4\x8din opisuje mu\xc5\xa1karca koji nakon prekida s djevojkom poku\xc5\xa1ava ispuniti vrijeme raznim ku\xc4\x87anskim poslovima._NEWLINE_Sky Blue Sky bio je prvi studijski album sastava na kojem je radila pro\xc5\xa1irena postava koja se prvi put pojavila na Kicking Television: Live in Chicago. Gitarist Jeff Tweedy bio je glavni pjeva\xc4\x8d, dok je basist John Stirratt, uz Tweedyja jedini originalni \xc4\x8dlan sastava, bio vokalna potpora. Glenn Kotche svirao je bubnjeve, a Mikael Jorgensen nekoliko instrumenata s tipkama. Novi \xc4\x8dlanovi sastava u odnosu na prethodni studijski album bili su prvi gitarist Nels Cline i multiinstrumentalist Pat Sansone. Na albumu su svirali i violistica Karen Waltuch i multiinstrumentalist Jim O\'Rourke. Miksao ga je Jim Scott u PLYRZ Studios u Santa Clari.\n_START_SECTION_\nOmot\n_START_PARAGRAPH_\nOmot Sky Blue Sky je fotografija Manuela Prestija nazvana "Sky Chase". Nastala je u Rimu, a Prestiju je 2005. donijela nagradu u natje\xc4\x8daju za Najboljeg fotografa divljine. Ista fotografija nalazi se na srpanjskom izdanju National Geographica iz 2007. Nathaniel Murphy bio je autor nekoliko ilustracija na omotu. Knji\xc5\xbeica sadr\xc5\xbei i fotografije \xc4\x8dlanova sastava koje potpisuje Frank Ockenfels. Za grafi\xc4\x8dki dizajn pobrinuli su se Jeff Tweedy i Lawrence Azerrad.\n_START_SECTION_\nMarketing i promocija\n_START_PARAGRAPH_\n3. o\xc5\xbeujka 2007. slu\xc5\xbebena stranica Wilca ugostila je "slu\xc5\xa1ateljsku zabavu" Sky Blue Sky, odnosno album je u cijelosti objavljen za preslu\xc5\xa1avanje. Dva dana kasnije, pjesma "What Light" postala je dostupna za besplatno preuzimanje na slu\xc5\xbebenoj stranici sastava te je objavljena za preslu\xc5\xa1avanje na slu\xc5\xbebenoj MySpace stranici sastava. 11. o\xc5\xbeujka 2007. cijeli je album ponovno objavljen za preslu\xc5\xa1avanje na slu\xc5\xbebenoj stranici. "The Thanks I Get", pjesma nastala tijekom snimanja Sky Blue Sky koja nije uklju\xc4\x8dena na album, postala je dostupna za besplatno preuzimanje kupcima albuma. Tijekom europskog dijela promotivne turneje, Wilco je u cijenu albuma uklju\xc4\x8dio i EP s pet pjesama. EP je sadr\xc5\xbeavao pjesme "The Thanks I Get", "One True Vine", "Let\'s Not Get Carried Away" i koncertne verzije "Impossible Germany" i "Hate It Here". EP je bio dostupan i za besplatno preuzimanje na internetu, ali samo kupcima albuma._NEWLINE_Frustriran slabim radijskim emitiranjem prethodnih albuma, sastav se odlu\xc4\x8dio na televizijsko ogla\xc5\xa1avanje. Wilco je ranije dopu\xc5\xa1tao kori\xc5\xa1tenje pjesama u reklamama Telef\xc3\xb3nica Moviles, a Jeff Tweedy pojavio se u nizu reklama Apple Computera. U svibnju 2007. Volkswagen je po\xc4\x8deo emitirati reklame s pjesmom "You Are My Face" i bonus pjesmom "The Thanks I Get". Sastav je na svojoj stranici komentirao da nemaju ni\xc5\xa1ta protiv te da nekoliko \xc4\x8dlanova vozi Volkswagenove modele. Sastav je za kampanju licencirao \xc5\xa1est pjesama. Taj potez je izazvao kritike i kod obo\xc5\xbeavatelja i u medijima._NEWLINE_Nakon izdanja albuma uslijedila je promotivna turneja. Sastav je 25. svibnja 2007. izveo "Sky Blue Sky" i "You Are My Face" u emisiji Later... with Jools Holland, a sljede\xc4\x87eg je dana intervjuiran u The Dermot O\'Leary Showu. Od 13. lipnja 2007. Wilco je odsvirao 14 koncerata u Sjevernoj Americi. Nakon toga sastav je odlu\xc4\x8dio nastaviti s koncertima u Norve\xc5\xa1koj, Danskoj, \xc5\xa0vicarskoj, Ujedinjenom Kraljevstvu, Belgiji, Italiji i \xc5\xa0panjolskoj, nakon \xc4\x8dega su se vratili u Sjevernu Ameriku za jo\xc5\xa1 nekoliko koncerata.'